ΕΛΛΗΝΙΚΗ ΑΣΤΡΟΝΟΜΙΚΗ ΕΤΑΙΡΕΙΑ (ΕΛ.ΑΣ.ΕΤ.)
Πρόεδρος: Καθηγήτρια Δέσποινα Χατζηδημητρίου
Τμήμα Φυσικής, Εθνικό και Καποδιστριακό Πανεπιστήμιο  Αθηνών
Πανεπιστημιούπολη, 157 84 Ζωγράφου, Αθήνα
Τηλέφωνο: 210-727-6721

Πρακτικά 11ης συνέλευσης του Δ.Σ. της ΕΛ.ΑΣ.ΕΤ. περιόδου 2024-2026
της Πέμτπης 29 Ιανουαρίου 2026
Υπεύθυνη Πρακτικών: Μ. Πετροπούλου

Συνήλθε σήμερα και ώρα 15:00 μέσω τηλεδιάσκεψης το Δ.Σ. της Εταιρείας προκειμένου να εξετάσει διάφορα θέματα που απασχολούν την Εταιρεία.

Παρόντες: Η Πρόεδρος Δέσποινα Χατζηδημητρίου και τα μέλη του Δ.Σ. (αλφαβητικά) Ιωάννης Αντωνιάδης, Βασίλης Αρχοντής, Ιωάννης Γκόλιας, Γεώργιος Μπαλάσης, Αθανάσιος Παπαϊωάννου, Μαρία Πετροπούλου. 

Σημείωση: Οι κ. Γκόλιας και κ. Αντωνιάδης έπρεπε να αποχωρήσουν πριν το τέλος της συνεδρίασης.

Θέμα (1) Νέα από το 2026 EAS Bussiness Meeting: Η Πρόεδρος ενημέρωσε τα μέλη του Διοικητικού Συμβουλίου σχετικά με το EAS Business Meeting, το οποίο πραγματοποιήθηκε στις εγκαταστάσεις του European Southern Observatory στο Garching της Γερμανία, κατά το διάστημα 22–23 Ιανουαρίου 2026. Η Πρόεδρος ανέφερε ότι η ετήσια ανανέωση της συνδρομής των μελών της European Astronomical Society (EAS), η οποία για Εταιρείες με μικρό αριθμό μελών, όπως η ΕΛ.ΑΣ.ΕΤ., πραγματοποιείται μία φορά ετησίως, λαμβάνει χώρα τυπικά εντός του μηνός Μαρτίου. Το κόστος συμμετοχής κάθε Εταιρείας στην EAS ανέρχεται σε 1.000 ευρώ ετησίως. Επιπλέον, ενημέρωσε ότι η χώρα διοργάνωσης του συνεδρίου της EAS για την περίοδο 2029–2030 παραμένει ανοιχτή για υποβολή προσφορών, ενώ τέθηκε προς συζήτηση η πιθανότητα διοργάνωσης του συνεδρίου στην Ελλάδα.

Η Πρόεδρος παρουσίασε επίσης τις δραστηριότητες της πρωτοβουλίας HERA της EAS (Wilhelm und Else Heraeus – EAS Early Career Researchers in Astronomy), που αναλαμβάνει τη διοργάνωση workshops για νέους ερευνητές. Η διοργάνωση του HERA workshop για το έτος 2028 παραμένει ανοιχτή και έγινε πρόταση προς τα μέλη για ενδεχόμενη διοργάνωση στην Ελλάδα, με πιθανά θεματικά αντικείμενα την «Αστρική Δυναμική» ή τα «Μαγνητικά Πεδία και την Πολωσιμετρία».

Κατά τη διάρκεια του EAS Business Meeting συζητήθηκε επίσης ο χαμηλός αριθμός αιτήσεων για τα προσφερόμενα βραβεία από χώρες της Νότιας Ευρώπης, καθώς και η περιορισμένη συμμετοχή γυναικών υποψηφίων, ιδίως για διακρίσεις όπως το Tycho Brahe Prize. Διατυπώθηκε ισχυρή σύσταση προς τις Εταιρείες-μέλη να προωθούν εγκαίρως την πληροφόρηση σχετικά με τα βραβεία στα μέλη τους. Επιπλέον, διευκρινίστηκε ότι οι υποψήφιοι για τα βραβεία της Royal Astronomical Society (RAS) δεν απαιτείται να είναι μέλη της RAS.

Τέλος, η Πρόεδρος μετέφερε ενημέρωση σχετικά με τη συμμετοχή της Βουλγαρίας στο πρόγραμμα LOFAR, μέσω της κατασκευής (και επικείμενης λειτουργίας)  νέου σταθμού, καθώς και για την ένταξη της Ουγγαρίας στο ESO. Η Πρόεδρος ενημέρωσε τον κ. Βασιλάκο, Πρόεδρο του Αστεροσκοπείου και Πρόεδρο της Εθνικής Αστρονομικής  Επιτροπής (ΕΑΕ), ο οποίος δεσμεύτηκε να επαναφέρει το αίτημα για την ενεργοποίηση της ΕΑΕ, η οποία έχει συμβουλευτικό ρόλο και εισηγείται σχετικά θέματα στο αρμόδιο Υπουργείο.

Τέλος, η Πρόεδρος αιτήθηκε την κάλυψη εξόδων ύψους 207,50 ευρώ για τη συμμετοχή της στο EAS Business Meeting, αίτημα το οποίο έγινε ομόφωνα δεκτό.
 
Θέμα (2) Ιστοσελίδα ΕΛ.ΑΣ.ΕΤ.: Η Πρόεδρος ενημέρωσε το Διοικητικό Συμβούλιο σχετικά με τη νέα ιστοσελίδα της Εταιρείας, η οποία βρίσκεται υπό κατασκευή.

Στη συνέχεια, ο Ταμίας ενημέρωσε το Δ.Σ. για τις ηλεκτρονικές πληρωμές. Συγκεκριμένα, η εταιρεία ηλεκτρονικών πληρωμών ζήτησε την αποστολή των φορολογικών δηλώσεων των τριών (3) προηγούμενων ετών, προκειμένου να πραγματοποιηθεί έλεγχος των στοιχείων της ΕΛ.ΑΣ.ΕΤ. Επιπλέον, η Τράπεζα Πειραιώς πρόκειται να επικοινωνήσει με τον Ταμία για τον ορισμό σχετικού ραντεβού. Ο Ταμίας επιβεβαίωσε ότι η πλατφόρμα ηλεκτρονικών πληρωμών λειτουργούσε κανονικά έως και πριν λίγες μέρες πριν την συνεδρίαση, γεγονός που τεκμηριώνεται από καταγεγραμμένη πληρωμή στην Τράπεζα με ημερομηνία 26/01/2026.

Ακολούθως, συζητήθηκε η δυνατότητα παροχής πρόσβασης στα μέλη του Διοικητικού Συμβουλίου για την πραγματοποίηση αλλαγών στο περιεχόμενο της νέας ιστοσελίδας. Ο προσωρινός σύνδεσμος της ιστοσελίδας δόθηκε στα μέλη του Δ.Σ. προκειμένου να ελέγξουν τη δομή της. Τυχόν διορθώσεις, παρατηρήσεις ή νέο υλικό θα αποστέλλονται στον κ. Αντωνιάδη, ο οποίος θα επικοινωνεί με τον κ. Καπετανάκη, δεδομένου ότι είναι ο μόνος που διαθέτει πρόσβαση διαχείρισης στη νέα ιστοσελίδα.

Θέμα (3) Αίτημα χορηγίας για συνέδριο ΕΛ.ΑΣ.ΕΤ.: Η Πρόεδρος ενημέρωσε το Δ. Σ. σχετικά με αίτημα χορηγίας ύψους 400 ευρώ, το οποίο κατατέθηκε από τον κ. Βασιλόπουλο, μέλος της οργανωτικής επιτροπής, για την κάλυψη εξόδων διεθνούς συνεδρίου το οποίο διοργανώνεται χωρίς οικονομική εισφορά (registration fee) συμμετοχής. Το συνέδριο έχει τίτλο “MuMeNTA: Multi-Messenger and Numerical Techniques in Astrophysics” και θα λάβει χώρα 2 – 4 Μαρτίου 2026 στο Χαροκόπειο Πανεπιστήμιο. Η Γραμματέας εξαιρέθηκε από τη συζήτηση και τη λήψη απόφασης επί του θέματος, λόγω της συμμετοχής της στην επιστημονική οργανωτική επιτροπή του εν λόγω συνεδρίου. Κατόπιν συζήτησης, τα μέλη του Δ. Σ. ενέκριναν ομόφωνα το ανωτέρω αίτημα χορηγίας.

Θέμα (4) 6ο Θερινό Σχολείο της ΕΛ.ΑΣ.ΕΤ.: Η Γραμματέας ενημέρωσε τα μέλη του Δ.Σ. σχετικά με τις θεματικές ενότητες του 6ου Θερινού Σχολείου της Εταιρείας, οι οποίες είναι οι ακόλουθες: 

· Βαρυτικά Κύματα
· Κοσμικές Ακτίνες Υπερυψηλής Ενέργειας
· Νετρίνα Υψηλής Ενέργειας
· Ακτίνες γ
· Ακτίνες Χ
· Εφαρμογές της Μηχανικής Μάθησης και της Βαθιάς Μάθησης στην πολυμηνυματική αστρονομία

Στη συνέχεια, η Γραμματέας παρουσίασε τη λίστα των επιβεβαιωμένων ομιλητών/ομιλητριών:

· Νικόλαος Καρνέσης, Αριστοτέλειο Πανεπιστήμιο Θεσσαλονίκης, Ελλάδα
· Φωτεινή Οικονόμου, NTNU, Νορβηγία 
· Κατερίνα Τζαμαριουδάκη, ΕΚΕΦΕ Δημόκριτος, Ελλάδα
· Μαρία Πετροπούλου, Εθνικό και Καποδιστριακό Πανεπιστήμιο Αθηνών, Ελλάδα
· Μαρία Γεροντίδου, Τμήμα Φυσικής, Εθνικό και Καποδιστριακό Πανεπιστήμιο Αθηνών,Ελλάδα
· Matteo Cerruti, APC Paris, Γαλλία 
· Sara Buson, DESY, Zeuthen, Γερμανία
· Γεώργιος Βασιλόπουλος, Εθνικό και Καποδιστριακό Πανεπιστήμιο Αθηνών, Ελλάδα
· Niharika Sravan, Drexel University, ΗΠΑ

Τα μέλη ενημερώθηκαν για αίτημα που κατατέθηκε από την Πρόεδρο προς το Τμήμα Φυσικής για τη χρήση χώρων και τη συνδιοργάνωση του Θερινού Σχολείου. Το Δ.Σ. έκρινε ότι ο αριθμός συμμετεχόντων, ο οποίος ορίζεται στους πενήντα (50), είναι ικανοποιητικός, με προτεραιότητα σε μεταπτυχιακούς φοιτητές/φοιτήτριες και υποψήφιους/υποψήφιες διδάκτορες. Αποφασίστηκε η δημιουργία της ιστοσελίδας του Σχολείου στην πλατφόρμα Indico του ΕΚΠΑ, έργο το οποίο θα αναλάβει η Γραμματέας. Το χρονοδιάγραμμα εγγραφών ορίστηκε για την περίοδο από 1 Μαρτίου έως 1 Ιουνίου 2026. Επιπλέον, αποφασίστηκε ότι τα έκτακτα μέλη της Εταιρείας δύνανται να υποστηριχθούν οικονομικά μέσω του θεσμού των Travel Grants της ΕΛ.ΑΣ.ΕΤ. Τέλος, το Διοικητικό Συμβούλιο όρισε το ποσό των 4,000 ευρώ ως επαρκές για την κάλυψη εξόδων τριών (3) ομιλητών/ομιλητριών από το εξωτερικό, των coffee breaks, καθώς και των travel grants.

Θέμα (5) Οικονομικά θέματα: Ο Ταμίας ενημέρωσε το Δ.Σ. ότι το τρέχον αποθεματικό της Εταιρείας ανέρχεται στο ποσό των 20,600 ευρώ, χωρίς να προβλέπονται σημαντικά έξοδα στο άμεσο μέλλον, ενώ αναμένονται κάποιες ακόμα εισροές χρημάτων από εκκρεμείς συνδρομές. Ο Ταμίας θα αποστείλει προσωπικό μήνυμα στα μέλη που δεν έχουν εξοφλήσει τις συνδρομές τους για χρονικό διάστημα άνω του ενός έτους. 

Θέμα (6) Ίππαρχος: Ο κ. Μπαλάσης ενημέρωσε το Δ.Σ. ότι ο Ακαδημαϊκός κ. Κοντόπουλος έχει ήδη συγγράψει άρθρο για το επόμενο τεύχος του περιοδικού «Ίππαρχος». Στη συνέχεια, συζητήθηκαν πιθανά θέματα για τα υπόλοιπα άρθρα του τεύχους, μεταξύ των οποίων ένα άρθρο σχετικό με νανο-δορυφόρους από τον κ. Ι. Γκόλια, και ένα άρθρο από την κ. Παυλίδου σχετικά με το πρόσφατο ERC Synergy Grant που έλαβε. Ο κ. Μπαλάσης θα επικοινωνήσει με την κ. Παυλίδου προκειμένου να επιβεβαιώσει τη διαθεσιμότητά της για τη συγγραφή του σχετικού άρθρου.

Θέμα (7) Διάφορα θέματα: Ο κ. Αρχοντής ενημέρωσε τα μέλη του Δ.Σ. σχετικά με συνέδριο που διοργανώνεται προς τιμήν του κ. Λουκά Βλάχου, ομότιμου καθηγητή του Τμήματος Φυσικής του Αριστοτέλειο Πανεπιστήμιο Θεσσαλονίκης, ο οποίος έχει διατελέσει στο παρελθόν Πρόεδρος της Εταιρείας. Στη συνέχεια, ο κ. Αρχοντής έθεσε προς συζήτηση το ενδεχόμενο χρηματικής ενίσχυσης του εν λόγω συνεδρίου από την Εταιρεία. Το Διοικητικό Συμβούλιο εξέφρασε τη σύμφωνη γνώμη του επί της αρχής και, ως εκ τούτου, ο κ. Αρχοντής θα καταθέσει σχετικό επίσημο αίτημα προς το Δ.Σ.

Τέλος, η Πρόεδρος απηύθυνε ισχυρή σύσταση προς τα μέλη του Δ.Σ. να ενημερώνουν εγκαίρως τη Γραμματέα για νέες θέσεις εργασίας, βραβεία, συνέδρια, και λοιπές σχετικές δράσεις, προκειμένου να συμπεριλαμβάνονται στο ενημερωτικό δελτίο της Εταιρείας.





	Η Πρόεδρος
	Ο Αντιπρόεδρος                    
	Η Γραμματέας                
	Ο Ταμίας

	Δ. Χατζηδημητρίου
	Γ. Μπαλάσης                                
	Μ. Πετροπούλου             
	Α. Παπαϊωάννου

	

	
	
	

	Τα Μέλη
	
	
	

	Ι. Αντωνιάδης
	Β. Αρχοντής
	Ι. Γκόλιας
	

	
	
	
	



 
